راهوم مصاوبين من لحم

راهوم مصاوبين من لحم (ب نّڭليزية They're made out of meat) قصة قصيرة د لخيال لعلمي ألّفها لكاتب لميريكاني تيري بيسون ؤ تنشرات ف مجلة ؤمني ف أبريل 1991. لقصة عيبارة على حوار مابين جوج كائنات فضائية. ف 2005 تدار منها فيلم لي تّعرض ف 2006 ف مهرجان لأفلام ديال متحف لخيال لعلمي ف سياطل ف لميريكان ؤ ربح لجايزة لكبرى.

ف 2010 تدار منها فيلم أخور لي تزادو فيه شخصيات خرة. ؤ تدارت منها تا مسراحية. لقصة تشهرات بزاف ف أنتيرنيت ؤ تناقلوها نّاس، ؤ تطرجمات ل بزاف د لّوغات. ؤ تدكرات تا ف أبحات فلسفية ؤ إدراكية ؤ كوصمولوجية.

 لقصة كاملة ب دّاريجة 
 "راهوم مصاوبين من لّحم."
 "لحم؟"
 "لحم. راهوم مصاوبين من لّحم."
 "لحم؟"
 "ماكاين شك. خطفنا شحال من واحد من بزاف د لمناطق ف لكوكب، جبناهوم ل لمركبة سّتيكشافية ديالنا، ؤ فحصناهوم مزيان تال لعمق. مافيهوم غير لّحم."
 "مايمكنش. ؤ كيفاش نفسّرو سّينيالات د رّاديو؟ لميساجات لي سيفطو ل نّجوم؟"
 "كايخدّمو لموجات د رّاديو باش يتواصلو، ولاكين سّينيالات ماكيجيوش منهوم. سّينيالات كيجيو من ماكينات."
 "إيوا شكون صاوب لماكينات؟ هوما لي بغينا نكونطاكطيو."
 "راه هوما لي صاوبو لماكينات. ها لّي كانحاول نشرح ليك. لّحم قاد لماكينات."
 "ماتڭولهاش! كي دار لّحم صاوب ماكينات؟ باغي مني نتيّق ف لحم عندو وعي؟"
 "مابغيت منك والو، راني كانعلمك. هاد لكائنات هوما لڭنس لواعي لوحيد ف سّيكتور ؤ مصاوبين من لّحم."
 "يقدرو يكونو بحال لورفولاي. راك عارف، كائنات دكية مصاوبة من لكاربون لي كيدوزو من مرحلة لحمية."
 "لا. راهوم كيتزادو لحم ؤ كيموتو لحم. ضرب لحياة ديالهوم ف شحال من مرة، راه قد هاد لمدة باش درسناهوم، لي كي والو عندنا. واش عندك فكرة قداش كيعيش لّحم؟"
 "مابغيتش نعرف. أوكي، يقدرو يكون غير طرف منهوم لي لحم. راك عارف، بحال لويديلاي. راس د لّحم فوسطو دماغ ديال لپلازما د ليليكطرونات."
 "لا. فكّرنا ف هاد لبلان، حيت نيت عندهوم راس د لّحم بحال لويديلاي. ولاكين كيما ڭلت ليك، راه فحصناهوم. لحم لحم تال لعضم."
 "ماكاينش دماغ؟"
 "كاين دماغ ب طبيعة لحال. مي تا هوّا مصاوب من لّحم!"
 "إيوا... باش كيفكّرو؟"
 "تا ماقشبلتي والو، ها؟ دّماغ لي كيفكّر، لّحم."
 "لحم كيفكّر! باغيني نتيّق ف لحم كيفكّر!"
 "إيّه، لحم كيفكّر! عندو وعي! ؤ كيحب. كيحلم. لّحم هوّا كولشي! واش بانت ليك صّورة دابا؟"
 "أ هيا ناري! راك كاتهضر بصّح. راهوم مصاوبين من لّحم."
 "على سلامتك، إيه. راهوم نيت مصاوبين من لّحم. ؤ هادي شي 100 عام من عوامهوم كيحاولو يتواصلو معانا."
 "إيوا شنو باغي لّحم؟"
 "أول حاجة باغي يهضر معانا. ؤ موراها كانضن باغي يستكشف لكون، يكونطاكطي كائنات واعية خرة، يتبادل لأفكار ؤ لمعلومات. داكشي لي جاري بيه لعامال."
 "ؤ دابا حنا خاصنا نهضرو معا لّحم؟"
 "على ما كيبان. هادا هوّا لميساج لي ڭاعدين كيسيفطو ب موجات رّاديو. 'ألو، كاين شي حد؟ شي حد ف دّار؟' ؤ تويشيات بحال هاكا."
 "إدن كيهضرو نيت. كيستعملو كلمات، أفكار، مفاهيم؟"
 "أه، بيانسور. غير كيديرو هادشي ب لّحم."
 "ياك عاد ڭلتي ليا كيخدّمو رّاديو؟"
 "راه داكشي، ولاكين شنو ف نظرك لي كاين ف موجات رّاديو؟ صّوت د لّحم. راك عارف ملي كاتصرفق لّحم ؤلا كاتضربو معا بعضياتو ؤ كيدير صوت؟ راه لحمهوم كيضربوه معا بعضياتو ؤ كاتخرج هضرة. يقدرو ڭاع يغنّيو ب تخراج لهوا من لحمهوم."
 "أ هيا ناري أ هيا سيدي! لحم كيغني. هادشي بزاف. باش كاتنصح دابا؟"
 "رسمياً ؤلا من تحت طّبلة؟"
 "بجوج"
 "رسمياً، خاصنا نكونطاكطيوهوم، نرحبو بيهوم، ؤ نسجّلو أي كائنات ؤلا عڭدات د لكائنات واعية ف سّيكتور، بلا حڭرة، خوف ؤلا فرزيات. من تحت طّبلة كانصح باش نمسحو أي تسجيلات ؤ نّساو لبلان كامل."
 "داكشي لي كنت كانتمناك تڭول."
 "كاتبان قسوحية د لڭلب، ولاكين كاينين حدود عاوتان. واش زعما نبغيو نتواصلو معا لّحم؟"
 "متافق معاك مية ف لمية. أش غادي نڭولو ليهوم؟ 'سلام لحم، كيداير لاباس؟' ولاكين واش دايزة زعما؟ شحال من كوكب طاري فيه هاد شّان؟"
 "غير واحد صافي. يقدرو يسافرو ل كواكب خرين ف مركبات خاصين كيهزو لّحم، ولاكين مايقدروش يعيشو ف دوك لكواكب. ؤ حيت مصاوبين من لّحم، يقدرو يسافرو غي ف لفضاء تّحتاني. يعني مايقدروش يسافرو سرع من ضّو، ؤ لحتيمال باش يكونطاكطيو شي حد أخور صغير بزاف، صغيكرون ڭاع."
 "ضونك نديرو بحال يلا ماكاين حتا حد ف لكون؟"
 "ڤوالا"
 "قاسحة. ولاكين كيما ڭلتي، شكون غايبغي يتلاقا معا لّحم؟ ؤ دوك لي كانو ف لمركبات ديالنا، دوك لي فحصتوهوم؟ واش متيقن بلي ماغايعقلو على والو؟"
 "كيدّيوهوم ل برشيد يلا هضرو. دخلنا ل ريوسهوم ؤ سرّحنا لحمهوم باش نجيوهوم بحال شي حلم."
 "حلم ديال لّحم! جات هيّا هاديك، وخا ف شي شكل، نكونو حلم ديال لّحم."
 "ؤ نقدرو نسجّلو هاد سّيكتور خاوي."
 "مزيان. متافق معاك رسمياً ؤ ماشي رسمياً. تسدّات لقضية. كاينة شي حاجة خرة؟ شي حد أخور كيتير لهتيمام ف هاد جّهة د لمجرة؟"
 "إيه، واحد دّكاء واعي على شكل نوية عنقودية د لهيدروجين، حشّومي ولاكين ضريّف، ف نجمة من نّوع 9 ف لازون ݣ445. كنا معاه ف كونطاكط هادي جوج دورات ديال لمجرة، ؤ بغا يعاود يجدد تّعارف."
 "ديما كيضربو ضورة ؤ يرجعو."
 "ؤ علاش لّا؟ تخيّل شحال لكون غايكون قاسي ؤ بارد يلا كنا بوحدنا."

 مزاود 
 لقصة ب نّڭليزية

 مصادر 

 شوف تا 
 سطار وورز

تصنيف:تعاويد عيلمي
تصنيف:قصة قصيرة
تصنيف:مقالات فيها مصدر و 3000 بايت